CELEX: 32020R0507
Language: hu
Date: 2020-04-07 00:00:00
Title: A Bizottság (EU) 2020/507 rendelete (2020. április 7.) az Európai Parlament és a Tanács 1907/2006/EK rendeletének a megfelelőség-ellenőrzésre kiválasztandó regisztrálási dokumentációk százalékos aránya tekintetében történő módosításáról (EGT-vonatkozású szöveg)

8.4.2020   
               
               
                  HU
               
               
                  Az Európai Unió Hivatalos Lapja
               
               
                  L 110/1
               
            
         A BIZOTTSÁG (EU) 2020/507 RENDELETE
         (2020. április 7.)
         az Európai Parlament és a Tanács 1907/2006/EK rendeletének a megfelelőség-ellenőrzésre kiválasztandó regisztrálási dokumentációk százalékos aránya tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről szóló, 2006. december 18-i 1907/2006/EK európai parlamenti és tanácsi rendeletre (1) és különösen annak 41. cikke (7) bekezdésére,
         mivel:
         
                     (1)
                  
                  
                     Annak biztosítása érdekében, hogy a regisztrálási dokumentációk megfeleljenek az 1907/2006/EK rendeletnek, az említett rendelet 41. cikke előírja, hogy az Európai Vegyianyag-ügynökségnek (a továbbiakban: Ügynökség) a regisztrálási dokumentációk egy meghatározott százalékos arányát ki kell választania megfelelőség-ellenőrzésre. Ezen ellenőrzés eredményeképpen olyan határozattervezet készülhet, amely a regisztráló(k) számára előírja az ahhoz szükséges információk benyújtását, hogy a regisztrálás(ok) megfeleljen(ek) a vonatkozó tájékoztatási követelményeknek.
                  
               
                     (2)
                  
                  
                     Az Ügynökség (2) és a Bizottság (3) által az 1907/2006/EK rendelet működésére vonatkozóan végzett értékelés, valamint a német illetékes hatóságok (4) által készített tanulmány kimutatta, hogy a regisztrálási dokumentációk jelentős része valószínűleg nem felel meg a követelményeknek, ami gátolja az 1907/2006/EK rendelet célkitűzéseinek eredményes teljesítését.
                  
               
                     (3)
                  
                  
                     A REACH-rendelet működéséről és egyes elemeinek felülvizsgálatáról szóló általános jelentésében a Bizottság megállapította, hogy a regisztrálási dokumentációk meg nem felelése olyan probléma, amely sürgős fellépést igényel.
                  
               
                     (4)
                  
                  
                     Az utolsó regisztrációs határidő lejártát követően – a regisztrált anyagok tényleges számával kapcsolatos pontosabb ismeretek és az Ügynökségnek a dokumentációértékelésben szerzett tapasztalatai alapján – a megfelelőség-ellenőrzések tekintetében lehetőség nyílik jobb előzetes tervezésre.
                  
               
                     (5)
                  
                  
                     Az Ügynökséggel folytatott konzultációt követően (melynek eredményeit a Bizottság szolgálatai és az ECHA által elfogadott, a REACH-értékelésről szóló közös cselekvési terv (5) rögzíti, melynek kidolgozására a Tanács 2019. június 26-i következtetései (6) szólítottak fel) a Bizottság úgy ítéli meg, hogy a vonatkozó tájékoztatási követelményeknek való megfelelés javítása érdekében az Ügynökséghez regisztráció céljából a 2018-as határidőig beérkezett, az 1907/2006/EK rendelet 41. cikkének (1) bekezdésében felsorolt valamennyi elemnek való megfelelés tekintetében ellenőrizendő összes regisztrálási dokumentáció minimális százalékos arányát 5 %-ról 20 %-ra kell emelni az egyes mennyiségi tartományokban. Ez a százalékos arány az Ügynökség rendelkezésére álló források figyelembevételével reálisnak tekinthető.
                  
               
                     (6)
                  
                  
                     A Bizottság szolgálatai és az ECHA által elfogadott közös cselekvési tervben megállapodás született arról, hogy a 2018-as határidőig beérkezett dokumentációk 20 %-ára vonatkozó célkitűzést az évi 100 tonna vagy annál nagyobb mennyiségre vonatkozó regisztrációk tekintetében 2023. december 31-ig, az évi 100 tonnánál kisebb mennyiségre vonatkozó regisztrációk tekintetében 2027. december 31-ig kell elérni.
                  
               
                     (7)
                  
                  
                     Az 1907/2006/EK rendeletet ezért ennek megfelelően módosítani kell.
                  
               
                     (8)
                  
                  
                     Az e rendeletben előírt intézkedések összhangban vannak az 1907/2006/EK rendelet 133. cikke alapján létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az 1907/2006/EK rendelet 41. cikke (5) bekezdésének első és második mondata helyébe a következő szöveg lép:
            
               „Annak ellenőrzése érdekében, hogy a regisztrálási dokumentációk megfelelnek-e ennek a rendeletnek, az Ügynökség 2023. december 31-ig kiválasztja az Ügynökséghez regisztráció céljából beérkezett összes dokumentáció legalább 20 %-át az évi 100 tonna vagy annál nagyobb mennyiségi tartományok tekintetében.
               Az Ügynökség 2027. december 31-ig az Ügynökséghez regisztráció céljából beérkezett összes dokumentáció legalább 20 %-át kiválasztja az évi 100 tonnánál kisebb mennyiségi tartományok tekintetében is.
               A dokumentációk megfelelőség-ellenőrzésre való kiválasztásakor az Ügynökség – nem kizárólagos módon – elsőbbséget biztosít azoknak a dokumentációknak, amelyek esetében az alábbi kritériumok legalább egyike teljesül:”.
            
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. április 7-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 396., 2006.12.30., 1. o.
         
         
            (2)  Az Európai Vegyianyag-ügynökség éves értékelő jelentései és az 1907/2006/EK rendelet működéséről szóló jelentések: https://echa.europa.eu/about-us/the-way-we-work/plans-and-reports
         
            (3)  A Bizottság közleménye az Európai Parlamentnek, a Tanácsnak és az Európai Gazdasági és Szociális Bizottságnak – A Bizottság általános jelentése a REACH-rendelet működéséről és egyes elemeinek felülvizsgálatáról, COM(2018) 116 final.
         
            (4)  https://www.bfr.bund.de/cm/349/data-quality-of-environmental-endpoints-in-registrations.pdf
         
            (5)  REACH Evaluation Joint Action Plan – Ensuring compliance of REACH registrations -
         https://echa.europa.eu/documents/10162/21877836/final_echa_com_reach_evaluation_action_plan_en
         
            (6)  Az Unió fenntartható vegyianyag-politikára vonatkozó stratégiája felé
         – A Tanács következtetései, 2019. június 26., http://data.consilium.europa.eu/doc/document/ST-10713-2019-INIT/hu/pdf, 18. pont.